**Dicționar ceresc**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Înmuguresc în orice seară

Slovele încă tremurânde

Ca basmele să se perinde

Din primăvară-n primăvară.

Oricare-și potrivește locul

Să fie prinse-ntr-o privire

Citite-n dorul de iubire

Cu sufletul și cu norocul.

Parcă ne-ar fi așa străine,

Dar izvorăsc povești frumoase

Și noi cu gânduri luminoase

Culegem rimele senine.

Oricine-ar vrea să aibă-n viață

O veste proaspătă și vie

Își va găsi o poezie

De Dragoste și de Speranță.

În lume poate ești un nimeni,

Aici ești numai un cuminte,

Unde doar se citesc cuvinte

Prin ochi turnându-le în inimi.

Ca să le porți ferite-n pagini

Din cartea gingașă de vise

Cu grijă-alese și înscrise

Pe dalbul blândelor imagini.

Vei ști în calea pământească

Prin sumedeniile duse

Un suflet care file-ascunse

Cu tine-ar vrea să le citească.

În începuturi vă veți teme

Întredeschindu-vă-n sfială

Și frică coală după coală

Citindu-vă două poeme.

Și împreună veți compune

Tot culegând din constelații

Noi versuri în improvizații

Și declamate în minune.

Va inunda fluviul nopții

Iarăși cereasca foaie largă

Prin ea copiii-or da să meargă

Și vor citi-o și nepoții.

Iar versurile înserării

Vor răsări din nou și alte

Ca rugăciunile înalte

Și aspirațiile chemării...

Doar litere ce-au vrut să spere

Că vor fi versuri fericite,

Dar cu-amăgire pângărite

Cad de pe ceruri în durere.

E răsturnată fără milă

Privirea care-a vrut să prindă

Și cu hârtie să aprindă

Versificație-n argilă.

Zdrobită e-o duplicitate

Înghemuită doar în sine -

Doar calcule fără lumine...

Și va fi noapte... numai noapte!

Victor Bragagiu